[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 22.2.2007

KOM(2007)78 endelig

2004/0047(COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslaget til

EUROPA-PARLAMENTETS OG RÅDETS DIREKTIV om ændring af Rådets direktiv 91/440/EØF om udvikling af Fællesskabets jernbaner og Europa-Parlamentets og Rådets direktiv 2001/14/EF om tildeling af jernbaneinfrastrukturkapacitet og opkrævning af afgifter for brug af jernbaneinfrastruktur

OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2004/0047(COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslaget til

EUROPA-PARLAMENTETS OG RÅDETS DIREKTIV om ændring af Rådets direktiv 91/440/EØF om udvikling af Fællesskabets jernbaner og Europa-Parlamentets og Rådets direktiv 2001/14/EF om tildeling af jernbaneinfrastrukturkapacitet og opkrævning af afgifter for brug af jernbaneinfrastruktur

(EØS–relevant tekst)

1. Indledning

Ifølge EF-traktatens artikel 251, stk. 2, tredje afsnit, litra c), skal Kommissionens afgive udtalelse om de ændringer, Europa-Parlamentet foreslår ved andenbehandlingen. Kommissionen forelægger hermed sin udtalelse om Parlamentets ændringer.

2. Sagsforløb

Fremsendelse af forslaget til Europa-Parlamentet og Rådet:(dokument KOM(2004)139 endelig —C6-0485/2006 -2001/0241(COD): | 4. marts 2004 |

Udtalelse afgivet af Det Europæiske Økonomiske og Sociale Udvalg: | 9. februar.2005 |

Udtalelse afgivet under Europa-Parlamentets førstebehandling: | 28. september.2005 |

Fælles holdning vedtaget med kvalificeret flertal: | 24. juli.2006 |

Udtalelse afgivet under Europa-Parlamentets andenbehandling: | 18. januar.2007 |

3. Formålet med Kommissionens forslag

Med dette forslag og i tråd med hvidbogen "Den europæiske transportpolitik frem til 2010 - De svære valg” har Kommissionen til hensigt at videreføre omstruktureringen af jernbanesektoren ved at åbne den internationale personbefordring i Den Europæiske Union for konkurrence .

Dette er den ene af fire foranstaltninger, som Kommissionen foreslog som led i den tredje jernbanepakke (de andre foranstaltninger har til formål at forbedre rettighederne for passagerer, der benytter internationale transporttjenester, etablere et certificeringssystem for togførere og forbedre jernbanegodstjenestens kvalitet).

Ifølge det aktuelle forslag skal jernbaneselskaber, der er indehaver af en licens og de fornødne sikkerhedscertifikater, fra den 1. januar 2010 have adgang til infrastrukturen med henblik på at drive international personbefordring i Fællesskabet.

For at skabe realistiske økonomiske forudsætninger for udviklingen af sådanne tjenester foreslås det, at der gives tilladelse til at medtage og afsætte passagerer på hele den internationale strækning, herunder også mellem to stationer på samme medlemsstats område. Dette er tilrettelagt således, at der tages hensyn til den økonomiske balance i kontrakter om offentlig trafikbetjening, som kunne påvirkes af tiltaget, men samtidig gøres driftsvilkårene ikke uforholdsmæssigt restriktive for de jernbaneselskaber, der driver international personbefordring med jernbane i kraft af den åbne adgang.

4. Kommissionens udtalelse om Europa-Parlamentets ændringer

Kommissionen kan acceptere de fleste af de ændringer, som Europa-Parlamentet har vedtaget ved andenbehandlingen, enten fuldt ud eller delvist. De ændringer, som Kommissionen kan tilslutte sig, går ud på at tydeliggøre det oprindelige forslag, indføre yderligere krav om rapportaflæggelse og ændre visse udvalgsbestemmelser i overensstemmelse med Rådets afgørelse 2006/512/EF af 17. juli 2006 om ændring af Rådets afgørelse 1999/468/EF.

Ændringer vedrørende afgiften til finansiering af forpligtelser til offentlig tjeneste (8, 21, 22, 23) : Disse ændringer præciserer, hvad denne afgift kan omfatte, og hvilke betingelser der gælder for opkrævningen af afgiften.

Ændring 11 om rammekontrakters løbetid : Denne ændring går ud på at indføre en betragtning i direktivet om, at rammekontrakters normale løbetid bør kunne forlænges til 15 år, når de vedrører infrastruktur til særlige formål og omfattende langsigtede investeringer.

Ændringer vedrørende krav om rapporter (13, 24, 25) : Parlamentet foreslår, at kravene om forelæggelse af rapporter ændres. Ifølge ændring 24 skal Kommissionens rapport indeholde en vurdering af direktivets følger for de mindre medlemsstater. De to andre ændringer går ud på, at rapporten i 2012 skal være koncentreret om udviklingen i forberedelserne til åbning af markedet for national personbefordring, og at der skal forelægges endnu en rapport i 2018 om anvendelsen af princippet om, at cabotagetjenester ikke må ødelægge den økonomiske balance i kontrakter om offentlig trafikbetjening, samt om anvendelsen af gensidighedsbestemmelsen. Kommissionen kan acceptere, at den i 2012 skal vurdere udviklingen i forberedelserne til åbning af jernbanemarkedet for national personbefordring. Den mener imidlertid, at de to punkter, der foreslås behandlet i 2018-rapporten, bør rykkes frem til 2012. De to ændringer må omformuleres: henvisningen til kravet om åbning af markedet for national personbefordring er ikke længere relevant, da dette krav ikke er blevet vedtaget af Parlamentet.

Ændringer vedrørende udvalgsproceduren (14, 26, 27, 31, 32) : Disse ændringer bringer udvalgsbestemmelserne i direktiv 91/440/EØF, som ændret ved dette direktiv, i overensstemmelse med Rådets afgørelse 2006/512/EF af 17. juli 2006.

Andre ændringer (16, 19, 30) : tydeliggør Kommissionens forslag.

Kommissionen kan imidlertid ikke acceptere ændring 3, ifølge hvilken betragtning 8 skal udgå. Kommissionen mener, at opregningen i betragtning 8 af kriterier og procedureaspekter i forbindelse med vurderingen af, om hovedformålet med en cabotagetjeneste er international transport, er vigtig for at gøre proceduren gennemskuelig.

Kommissionen kan ikke acceptere ændring 2, da det ikke giver mening at give nye medlemsstater ret til at udsætte åbningen af markedet for indenlandsk personbefordring med 5 år, når dette direktiv slet ikke kræver, at dette marked åbnes.

5. Konklusion

I henhold til EF-traktatens artikel 250, stk. 2, ændrer Kommissionen sit forslag som ovenfor angivet.